b'\n_START_ARTICLE_\nIlzenbergo dvaras\n_START_SECTION_\nIstorija\n_START_PARAGRAPH_\nArcheologiniai duomenys rodo, kad vietov\xc4\x97je tarp Apvalaso ir Ilgio e\xc5\xbeer\xc5\xb3 \xc5\xbemon\xc4\x97s gyveno nuo seniausi\xc5\xb3 laik\xc5\xb3. Neabejotina, kad \xc4\x8dia buvo gyvenvie\xc4\x8di\xc5\xb3. Ta\xc4\x8diau pats Ilzenbergo dvaras buvo \xc4\xafkurtas \xc5\xbeymiai v\xc4\x97liau \xc5\xa1alia kaimo, kur\xc4\xaf taip pat imta vadinti Ilzenbergu. Labiausiai tik\xc4\x97tina kad pavadinimas Ilzenbergas yra kil\xc4\x99s i\xc5\xa1 vietovard\xc5\xbeio pavadinimo, \xc5\xa1tai, pavyzd\xc5\xbeiui, e\xc5\xbeeras dabar vadinamas Ilgio (Latvijoje\xc2\xa0\xe2\x80\x93 Garajo) e\xc5\xbeeru, tada vadinosi \xe2\x80\x9eIlsen\xe2\x80\x9c._NEWLINE_Kaip rodo XVI a. archyviniai duomenys, Ilzenbergo dvaras buvo \xc4\xafkurtas 38\xc2\xa0km \xc4\xaf pietvakarius nuo Jekabpilio (Jakobstadt) ir 14\xc2\xa0km \xc4\xaf rytus nuo Neretos (Nerft) prie Ilgio (Ilsen) e\xc5\xbeero, 1515\xc2\xa0m. Bajor\xc5\xb3 fon Kersenbrock\xc5\xb3 gimin\xc4\x97s. Pirmasis savininkas\xc2\xa0\xe2\x80\x93 Berndtas Kersenboickas (Berndt Kersenboick). \xc4\xaera\xc5\xa1ai rodo, kad tuo metu Ilzenbergo dvarui leno teise priklaus\xc4\x97 615 ha savaranki\xc5\xa1kai apdirbamos \xc5\xbeem\xc4\x97s ir 2234 ha \xc5\xbeem\xc4\x97s su valstie\xc4\x8diais.\n_START_SECTION_\nValdytojai\n_START_PARAGRAPH_\n1515\xe2\x80\x931616\xc2\xa0m.\xc2\xa0\xe2\x80\x93 Bajor\xc5\xb3 fon Kersenbrock\xc5\xb3 gimin\xc4\x97. Pirmasis savininkas\xc2\xa0\xe2\x80\x93 Berndtas Kersenboickas (Berndt Kersenboick). Paskutin\xc4\x97 savinink\xc4\x97 i\xc5\xa1 \xc5\xa1ios gimin\xc4\x97s\xc2\xa0\xe2\x80\x93 jo \xc5\xbemona Ana Pliater-Zyberg Kersenbrock (Anna Plater-Syberg Kerssenbrock, 1587\xe2\x80\x931680)._NEWLINE_1616\xe2\x80\x931642\xc2\xa0m.\xc2\xa0\xe2\x80\x93 Vilhelmas Heikas (Wilhelm Heyck)._NEWLINE_1642\xe2\x80\x931653\xc2\xa0m.\xc2\xa0\xe2\x80\x93 Nikolausas fon Korfas (Nicolaus von Korff, 1585\xe2\x80\x931659)._NEWLINE_1653\xe2\x80\x931677\xc2\xa0m.\xc2\xa0\xe2\x80\x93 Ernstas fon Zakenas (Ernst von Sacken, 1606\xe2\x80\x931679)._NEWLINE_1677\xe2\x80\x931687\xc2\xa0m.\xc2\xa0\xe2\x80\x93 Magnusas Ernstas fon Korfas (Magnus Ernst von Korff, gimimo data ne\xc5\xbeinoma, mir\xc4\x97 1689 ar 1692\xc2\xa0m.)._NEWLINE_1687\xe2\x80\x931863\xc2\xa0m.\xc2\xa0\xe2\x80\x93 Bajor\xc5\xb3 von Orgies-Rutenberg\xc5\xb3 gimin\xc4\x97. Pirmasis gimin\xc4\x97s atstovas\xc2\xa0\xe2\x80\x93 Adamas fon Orgies-Rutenbergas (Adam von Orgies gen. Rutenberg, gimimo data ne\xc5\xbeinoma, mir\xc4\x97 1697\xc2\xa0m.). Fridrichas Vilhelmas (Friedrich Wilhelm von Orgies gen. Rutenberg, 1679\xe2\x80\x931716). Kristofas Georgas (Christoph George von Orgies gen. Rutenberg, 1712\xe2\x80\x931775). Kristoferis Johanas (Christoffer Johann von Orgies gen. Rutenberg 1745\xe2\x80\x931808). Kai kuriuose \xc5\xa1altiniuose \xc4\xafvardijamas Johanu Kristoferiu. Georgas Fridrichas (Georg Friedrich von Orgies gen. Rutenberg, 1790\xe2\x80\x931834). Ernstas Ditrichas Viktoras (Ernst Dietrich Victor von Orgies gen. Rutenberg, 1823\xe2\x80\x931868)._NEWLINE_1863\xe2\x80\x931896\xc2\xa0m.\xc2\xa0\xe2\x80\x93 Gele\xc5\xbeinkelio in\xc5\xbeinierius Pranas Jurgis Fuksas (Franz Georg Fuchs)._NEWLINE_1896\xe2\x80\x931940\xc2\xa0m.\xc2\xa0\xe2\x80\x93 Bajor\xc5\xb3 Dim\xc5\xa1\xc5\xb3 gimin\xc4\x97. Eugenijus Dim\xc5\xa1a (Eugeniusz Dymsza, 1853\xe2\x80\x931918). Nuo 1918\xc2\xa0m. (i\xc5\xa1 tikro nuo 1920\xc2\xa0m.) Livija Dim\xc5\xa1ien\xc4\x97 (Livia Maiorescu) (1863-03-28\xc2\xa0\xe2\x80\x93 1946-08-28), Janina Klara Dim\xc5\xa1ait\xc4\x97 (Plater-Syberg, 1894-11-17\xc2\xa0\xe2\x80\x93 1991-10-25), ir Livija Emilija Dim\xc5\xa1ait\xc4\x97 (1899-03-09\xc2\xa0\xe2\x80\x93 1970-02-16)._NEWLINE_1940\xe2\x80\x931941 m.\xc2\xa0\xe2\x80\x93 Soviet\xc5\xb3 vald\xc5\xbeios konfiskuotos ir perimtos \xc4\xaf Valstyb\xc4\x97s \xc5\xbeem\xc4\x97s fond\xc4\x85._NEWLINE_1941\xe2\x80\x931944\xc2\xa0m.\xc2\xa0\xe2\x80\x93 Vokietijos okupacin\xc4\x97s vald\xc5\xbeios \xc5\xbeinioje._NEWLINE_1944\xe2\x80\x931948\xc2\xa0m.\xc2\xa0\xe2\x80\x93 Soviet\xc5\xb3 vald\xc5\xbeios konfiskuotos ir perimtos \xc4\xaf Valstyb\xc4\x97s \xc5\xbeem\xc4\x97s fond\xc4\x85._NEWLINE_1948\xe2\x80\x931958\xc2\xa0m.\xc2\xa0\xe2\x80\x93 Kol\xc5\xabkis \xe2\x80\x9eAu\xc5\xa1ra\xe2\x80\x9c._NEWLINE_1958\xe2\x80\x931966\xc2\xa0m.\xc2\xa0\xe2\x80\x93 Onu\xc5\xa1kio tarybinis \xc5\xabkis (nuo 1991\xc2\xa0m. valstybinis \xc5\xabkis)._NEWLINE_1966\xe2\x80\x931992\xc2\xa0m.\xc2\xa0\xe2\x80\x93 Panev\xc4\x97\xc5\xbeio gamykla AB Ekranas._NEWLINE_1992\xe2\x80\x932003\xc2\xa0m.\xc2\xa0\xe2\x80\x93 Panev\xc4\x97\xc5\xbeio elektros tinkl\xc5\xb3 valstybin\xc4\x97 \xc4\xafmon\xc4\x97, i\xc5\xa1 kurios \xc4\xaf privatizavimo fond\xc4\x85 perima Panev\xc4\x97\xc5\xbeio apskrities administracija._NEWLINE_Nuo 2003\xc2\xa0m.\xc2\xa0\xe2\x80\x93 UAB \xe2\x80\x9eIlzenbergo dvaras\xe2\x80\x9c.\n_START_SECTION_\nVartai ir statiniai\n_START_PARAGRAPH_\nTies pagrindiniu \xc4\xafva\xc5\xbeiavimu 2012 met\xc5\xb3 rekonstrukcijos metu pastatomi vartai \xc4\xaf dvaro teritorij\xc4\x85. Fasadin\xc4\x97 visos dvarviet\xc4\x97s teritorija aptveriama riedulini\xc5\xb3 akmen\xc5\xb3 tvora. Antri vartai statomi ties senuoju \xc4\xafva\xc5\xbeiavimo keliu \xc4\xaf dvarviet\xc4\x97s teritorij\xc4\x85, esan\xc4\x8dio \xc5\xa1alia sodo. \xc5\xaakin\xc4\x97je zonoje, ties gyvenamuoju namu, u\xc5\xbe atstatomos ledain\xc4\x97s pastato, vienoje saugioje vizualin\xc4\x97je linijoje, formuojami nesud\xc4\x97tingi \xc5\xabkiui b\xc5\xabtini pastatai iki 80\xc2\xa0m\xc2\xb2 (malkin\xc4\x97, dvi pauk\xc5\xa1tid\xc4\x97s, \xc5\xa1iltnami\xc5\xb3 grup\xc4\x97). Pastatai mediniai, stogai\xc2\xa0\xe2\x80\x93 tradiciniai, stogo danga\xc2\xa0\xe2\x80\x93 skarda (pilkos spalvos). Prie e\xc5\xbeero atstatomas pastatas, matomai buv\xc4\x99s bravoras, \xc4\xafrengiant pirt\xc4\xaf. Ilgio e\xc5\xbeere \xc4\xafrengiami lieptai.\n_START_SECTION_\nParkas\n_START_PARAGRAPH_\nMi\xc5\xa1raus plano Ilzenbergo dvaro parkas toks koks i\xc5\xa1lik\xc4\x99s iki dabar buvo sukurtas XIX a. antroje pus\xc4\x97je vaizdingoje, rai\xc5\xa1kaus reljefo vietoje, tarp Ilgio ir Apvalaso e\xc5\xbeer\xc5\xb3._NEWLINE_Parkas u\xc5\xbeima 10 ha teritorij\xc4\x85 i\xc5\xa1 dviej\xc5\xb3 dali\xc5\xb3. Pirmoji\xc2\xa0\xe2\x80\x93 tai palyginti taisyklinga sta\xc4\x8diakampio formos teritorija \xc5\xa1alia r\xc5\xabm\xc5\xb3, apribota ma\xc5\xbealapi\xc5\xb3 liep\xc5\xb3 eil\xc4\x97mis ir peiza\xc5\xbei\xc5\xa1kai i\xc5\xa1sid\xc4\x97s\xc4\x8diusiais vietini\xc5\xb3 ir introdukuot\xc5\xb3 med\xc5\xbei\xc5\xb3 r\xc5\xab\xc5\xa1i\xc5\xb3 \xc5\xbeeldiniais. Antroji dalis\xc2\xa0\xe2\x80\x93 nat\xc5\xabralaus mi\xc5\xa1ko tipo \xc5\xbeeldiniai._NEWLINE_Poilsio vietos \xc4\xafrengtos daugiausiai lankomose ir esteti\xc5\xa1kai geriausiai atrodan\xc4\x8diose parko vietose, tai yra: reprezentacin\xc4\x97 teritorija \xc5\xa1alia r\xc5\xabm\xc5\xb3, takai, vedantys per \xc5\xa1i\xc4\x85 teritorij\xc4\x85 ir \xc5\xa1alia jos; takai, vingiuojantys Ilgio e\xc5\xbeero pakrante, atvira pav\xc4\x97sin\xc4\x97 ant ap\xc5\xbevalgos kalvel\xc4\x97s._NEWLINE_Parke auga per 23 atve\xc5\xbetini\xc5\xb3 med\xc5\xbei\xc5\xb3 r\xc5\xab\xc5\xa1i\xc5\xb3. Yra trys did\xc5\xbeiuliai \xc4\x85\xc5\xbeuolai. Did\xc5\xbeiausias\xc2\xa0\xe2\x80\x93 vad. Ilzenbergo dvaro \xc4\x85\xc5\xbeuolas\xc2\xa0\xe2\x80\x93 paskelbtas valstyb\xc4\x97s saugomu Gamtos paveldo objektu ir pretenduoja \xc4\xaf Gamtos paminklo vard\xc4\x85. \xc4\x84\xc5\xbeuolas 1,3\xc2\xa0m auk\xc5\xa1tyje yra didesn\xc4\x97s kaip 550\xc2\xa0cm apimties. Jam dvaro atstatymo proga suteiktas Ilzenbergo \xc4\x85\xc5\xbeuolo vardas .\n_START_SECTION_\nR\xc5\xabmai\n_START_PARAGRAPH_\nStatyti XIX a. vid., rekonstruoti 1970\xe2\x80\x931972\xc2\xa0m., dabar rekonstruojami nuo 2012\xc2\xa0m. V\xc4\x97lyvasis klasicizmas. Vertingosios savyb\xc4\x97s: L formos planas, mansardos, r\xc5\xabsys, kapitalini\xc5\xb3 sien\xc5\xb3 tinklas, fasad\xc5\xb3 ang\xc5\xb3 vietos, fasad\xc5\xb3 t\xc5\xabrin\xc4\x97s detal\xc4\x97s, karnizai\xc2\xa0\xe2\x80\x93 saugomi. Lang\xc5\xb3, sudalinimas, \xc4\xaf\xc4\x97jim\xc5\xb3 durys atkuriamos pagal senas fotografijas. Mansardoje t\xc5\xabriniai stoglangiai kei\xc4\x8diami naujais, keli naikinami, nes \xc4\xafrengti tarybiniais metais yra prisi\xc5\xa1liej\xc4\x99 prie pagrindinio frontono ir sukuria terp\xc4\x99 rinktis dr\xc4\x97gmei, sniegui._NEWLINE_Vidiniame L formos kieme projektuojama did\xc5\xbeiul\xc4\x97 vidinio kiemo terasa, skirta dideliems pob\xc5\xabviams lauke, i\xc5\xa1 kurios atsiveria vaizdas \xc4\xaf park\xc4\x85, e\xc5\xbeer\xc4\x85. Terasos kampe formuojam didel\xc4\x97 pav\xc4\x97sin\xc4\x97. \xc4\xae terasos kiem\xc4\x85 du i\xc5\xa1\xc4\x97jimai i\xc5\xa1 r\xc5\xabm\xc5\xb3._NEWLINE_I\xc5\xa1 pastato r\xc5\xabsio, laipt\xc5\xb3 i\xc5\xa1 lauko vietoje, yra naujas tunelis. Jis eina po terasa, veda r\xc5\xabsio grind\xc5\xb3 lygyje tiesiai \xc4\xaf park\xc4\x85. Atlikus architekt\xc5\xabrinius tyrimus, rasta autenti\xc5\xa1ko m\xc5\xabro vidin\xc4\x97je pastato strukt\xc5\xabroje, jis saugomas. Perdangos, stogo konstrukcijos saugomos._NEWLINE_R\xc5\xabm\xc5\xb3 pastato funkcija\xc2\xa0\xe2\x80\x93 reprezentacin\xc4\x97, skirta pob\xc5\xabviams su apgyvendinimu. Autenti\xc5\xa1kos detal\xc4\x97s restauruojamos, atkuriamos.\n_START_SECTION_\nGyvenamasis namas\n_START_PARAGRAPH_\nGyvenamasis namas statytas XIX a. II p., rekonstruotas apie 1950\xe2\x80\x931960\xc2\xa0m. Vertingosios savyb\xc4\x97s: cokolinio auk\xc5\xa1to sien\xc5\xb3 tinklas, kapitalini\xc5\xb3 sien\xc5\xb3 tinklas, skliautai\xc2\xa0\xe2\x80\x93 saugomi._NEWLINE_Pirmas namo auk\xc5\xa1tas skirtas: \xc5\xa1eimininkui ir sargui gyventi, \xc5\xabkio ofisai, \xc5\xabkio valgyklai, sve\xc4\x8diam priimti. Mansarda skirta greitam sezonini\xc5\xb3 \xc5\xabkio darb\xc5\xb3 darbinink\xc5\xb3 apgyvendinimui. Cokolinis auk\xc5\xa1tas skirtas: viso komplekso katilinei ir duonos kepyklai.\n_START_SECTION_\n\xc5\xaakinis pastatas\n_START_PARAGRAPH_\n\xc5\xaakinis pastatas statytas XIX am\xc5\xbeiaus II pus\xc4\x97je._NEWLINE_Vertingosios savyb\xc4\x97s: sta\xc4\x8diakampio formos plano akmens m\xc5\xabro sienos, kapitalini\xc5\xb3 sien\xc5\xb3 tinklas, lang\xc5\xb3 angos._NEWLINE_Pastato paskirtis\xc2\xa0\xe2\x80\x93 tradiciniai amatai.\n_START_SECTION_\nR\xc5\xabkykla\n_START_PARAGRAPH_\nR\xc5\xabkykla statyta XIX am\xc5\xbeiaus II pus\xc4\x97je._NEWLINE_Vertingosios savyb\xc4\x97s: kvadratinio plano \xc4\xaf vir\xc5\xa1\xc5\xb3 siaur\xc4\x97jan\xc4\x8dios sienos, apvalios angel\xc4\x97s, \xc4\xaf\xc4\x97jimo smailiaark\xc4\x97 anga\xc2\xa0\xe2\x80\x93 saugomos, atkuriamos apirusios vietos. Stogas\xc2\xa0\xe2\x80\x93 ketur\xc5\xa1laitis, stogo danga\xc2\xa0\xe2\x80\x93 skarda. Pastato paskirtis\xc2\xa0\xe2\x80\x93 senovin\xc4\x97 r\xc5\xabkykla.\n_START_SECTION_\nLedain\xc4\x97\n_START_PARAGRAPH_\nSienos i\xc5\xa1 akmens m\xc5\xabro, stogai\xc2\xa0\xe2\x80\x93 tradiciniai, stogo danga\xc2\xa0\xe2\x80\x93 skarda (pilkos spalvos). Ledain\xc4\x97s paskirtis\xc2\xa0\xe2\x80\x93 tradicin\xc4\x97, maisto produkt\xc5\xb3 saugojimas.\n_START_SECTION_\nSvirnas\n_START_PARAGRAPH_\nSvirnas statytas XIX am\xc5\xbeiaus II pus\xc4\x97je, tarybiniais metais pakeistas stogas su visomis konstrukcijomis. Vertingosios savyb\xc4\x97s: I a. sta\xc4\x8diakampis planas su akmens m\xc5\xabro vidine siena, lang\xc5\xb3, dur\xc5\xb3 angos, apdailos elementai, medin\xc4\x97s lang\xc5\xb3 staktos. Mansardin\xc4\x97s dalies abiej\xc5\xb3 gal\xc5\xb3 frontonuose\xc2\xa0\xe2\x80\x93 dideli langai patalp\xc5\xb3 ap\xc5\xa1vietimui. Stogo danga\xc2\xa0\xe2\x80\x93 skarda (pilkos spalvos, sendinta).\n_START_SECTION_\nArklid\xc4\x97s\n_START_PARAGRAPH_\nArklid\xc4\x97s statytos XIX am\xc5\xbeiaus II pus\xc4\x97je._NEWLINE_Vertingosios savyb\xc4\x97s: kvadratinis planas, vidinis kiemas, kapitalini\xc5\xb3 sien\xc5\xb3 tinklas, lang\xc5\xb3 angos, kamp\xc5\xb3 tinko ment\xc4\x97s._NEWLINE_Arklid\xc5\xbei\xc5\xb3 kompleks\xc4\x85 sudaro pagrindinis \xc5\xabkio pastatas, skirtas auginti \xc5\xbeirgams, gyvulininkystei, pieno ir s\xc5\xabrio gamybai (s\xc5\xabrin\xc4\x97).'